*Előterjesztés melléklete*

**PÁLYÁZATI FELHÍVÁS**

**a gyalogjárdák 2017. évi lakossági kezdeményezésű felújításához**

**Budapest Főváros XV. kerületi Önkormányzat pályázatot hirdet az önkormányzat tulajdonában álló gyalogjárdák és gépkocsi behajtók felújítására, a járdaszakaszok mentén lévő ingatlanok tulajdonosainak önkéntes hozzájárulásával.**

**1) A pályázat célja**

A pályázat elsődleges célja az, hogy az Önkormányzat az idei évben a járdafelújításokra szánt keretösszegből - a lakosság ill. az egyes szervezetek önerős befizetéseivel kiegészítve - végezhesse el a rossz műszaki állapotban lévő szakaszok teljes felújítását.

**2) A pályázók köre, önerő mértéke**

A pályázaton részt vehetnek a felújítandó járdaszakasz mentén lévő ingatlanok (lakóingatlanok, telkek stb.) tulajdonosai, valamint képviselőik abban az esetben, ha az ingatlan előtti közterület tulajdonosa a XV. kerületi Önkormányzat.

*Pályázatot nyújthatnak be:*

- magánszemélyek (kizárólagos saját tulajdon ill. osztatlan közös tulajdon esetében);

- társasházak, lakásszövetkezetek (a lakossági közgyűlések döntése alapján);

- nonprofit szervezetek (egyházak, alapítványok, egyesületek stb.);

- gazdasági társaságok.

A pályázaton résztvevő magánszemélynek és szervezeteknek az illetékes Bizottság döntését követően, a felújítási munkálatok megkezdése előtt pályázati önrészt kell fizetniük, melynek összege 2017 évben:

**1000 Ft/négyzetméter egységesen.**

**3) A lakossági igények előterjesztésének módja, határideje**

A felújítási igényeket a jelen felhívás mellékletét képező Pályázati adatlap kitöltésével, és határidőn belül történő benyújtásával kell előterjeszteni.

Az igényeket – a rendelkezésre álló keretösszeg erejéig – folyamatosan fogadja be a Polgármesteri Hivatal.

**Ingatlanonként 1 db Pályázati adatlap kitöltése szükséges.**

**Társasházak és lakásszövetkezetek esetében közgyűlési határozat nyújtandó be a pályázat mellékleteként, melyben a lakóközösség vállalja jelen pályázati adatlapon közölt lakossági önrész egyösszegű befizetését.**

**A pályázókra eső önrészt a Polgármesteri Hivatal írásbeli értesítését követően - a munkálatok megkezdése előtt - egy összegben kell befizetni!**

**(Lásd: Pályázati adatlap 4) pontja – Nyilatkozat rész)**

A Pályázat benyújtásának határideje:

**2017. április hónaptól folyamatosan, a költségvetési keret kimerüléséig, de legkésőbb 2017. november 10-ig.**

**Benyújtás helye/módja**:

|  |  |
| --- | --- |
| **Személyesen:** | Budapest Főváros XV. kerületi Polgármesteri Hivatal**Ügyfélszolgálat***1153 Bp. Bocskai u. 1-3. (bejárat az Illyés Gyula u. sarkánál)* |
| **Postán:** | Budapest Főváros XV. kerületi Polgármesteri Hivatal**Városüzemeltetési Főosztály***1153 Bp. Bocskai u. 1-3.* |
| **Elektronikusan:** | **varosuzemeltetes@bpxv.hu** |
| **Telefaxon:** | Városüzemeltetési Főosztály telefax elérhetősége:**(06-1) 305-3198** |

**A Pályázati adatlapokat a szükséges mellékletekkel együtt egy példányban kell benyújtani.**

**3) A pályázatok értékelési szempontjai, döntéshozatal**

A pályázatokat a Képviselő-testület Városüzemeltetési, Intézményműködtetési, Köztisztasági és Közrendvédelmi Bizottsága bírálja el.

Elbírálás határideje: A VK Bizottság munkarendjéhez igazodva a Pályázati adatlapok elbírálása a soron következő ülésen várható, amennyiben a Pályázati adatlap az adott hónap 5. napjáig beérkezik a Polgármesteri Hivatalhoz. Az ezt követő napokon benyújtott adatlapok elbírálása a következő hónapban, 60 napon belül várható.

Értesítés határideje a pályázók felé: Az elbírálást követően 15 munkanapon belül.

Az elbírálásnál csak azok a lakossági igények teljesíthetők, amelyeknél a megjelölt járdaszakasz a XV. kerületi Önkormányzat tulajdonában és üzemeltetésében van, és a felújítást a gyalogjárda, valamint a gépkocsi behajtó szakasza műszaki szempontból indokolttá teszi.

**A fentiek értelmében javasolt, hogy a pályázók előzetesen érdeklődjenek a Polgármesteri Hivatal munkatársainál az érintett szakaszok tulajdoni viszonyairól az alábbi elérhetőségeken:**

*Telefonszám*: (06) 1 305 – 3238

*E-mail*: varosuzemeltetes@bpxv.hu

A műszaki állapot felmérése a Pályázati adatlapok benyújtását követően helyszíni szemle keretében történik.

*Az elbírálásnál előnyt élveznek:*

- önkormányzati, vagy egyéb közintézmények szomszédságában lévő járdaszakaszok;

- városkép javítása szempontjából indokolt felújítások (EU-s, ill. állami pályázatok kapcsán);

- túljelentkezés esetén előnyt élveznek a rosszabb műszaki állapotban lévő járdaszakaszok.

*Érvénytelen a pályázat:*

- amennyiben az érintett járdaszakasz nem a XV. kerületi Önkormányzat tulajdonát képezi *(pl.: magánút, vagy a Fővárosi Önkormányzat tulajdona stb.);*

- amennyiben a Pályázati adatlap hiányosan került kitöltésre, vagy nem csatolják az előírt mellékleteket és a tapasztalt hiányosságokat a hiánypótlási felhívásban megjelölt határidőn belül nem pótolják *(ilyen hiányosság lehet például a tulajdonosok aláírásának elmaradása, ill. lakóközösségek esetében a közgyűlési határozatok elmaradása stb.)* ;

- a Bizottság által nem támogatható továbbá a pályázat, ha az érintett járdaszakasz műszakilag megfelelő állapotban van;

***Az érvénytelen pályázat a Bizottság döntése nélkül elutasításra kerül, melyről a Polgármesteri Hivatal szintén írásban tájékoztatja a pályázót.***

**4) Értesítés a lakossági önrész teljesítésének módjáról**

A pályázati adatlapokon a pályázóknak vállalniuk kell, hogy a rájuk eső önrészt egy összegben, a munkálatok megkezdése előtt az Önkormányzat részére befizetik.

Az önrész kiszámításának alapját képező szakasz hossz és szélesség értékét az Önkormányzat munkatársai a felmérés során állapítják meg, melyről a pályázót értesítik.

A saroktelek több érintett szakasza esetén csak a postacím felé eső szakasz után kell önrészt fizetni. Amennyiben csak az egyik szakasz felújítása indokolt, a lakossági önrész az alapján kerül megállapításra. *(Lásd: Pályázati adatlap 1) pontja)*

A VK Bizottság döntéséről írásban tájékoztatjuk a pályázókat, ill. csekket küldünk, melyen be kell fizetni az értesítőben megjelölt pályázati önerő összegét. A csekk befizetésével a Pályázó tudomásul veszi az Önkormányzat által megállapított műszaki paramétereket *(szélesség, hosszúság, négyzetméter)* és elfogadja az Önkormányzat által megbízott kivitelezőt.

**5) Kivitelezés módja**

A járdaszakaszok felújításának kivitelezését minden esetben a XV. kerületi Önkormányzat által megbízott RÉPSZOLG Nonprofit Kft. fogja elvégezni. A munkálatok befejezési határidejét az Önkormányzat a kivitelezői szerződésben határozza meg.

A megvalósulás tényét a Polgármesteri Hivatal munkatársai műszaki átadás-átvétel keretében ellenőrzik.